Imtella' Awwissu 17, 2020 - Aġġornata 17 Ta' Awwissu, 2020 6:36pm Fl-aħħar sitt snin 4,000 student ibbenefikaw mill-inizjattiva ta' klassijiet ta' reviżjoni tal-eżamijiet tas-SEC, fosthom 500 student li għamlu r-reviżjoni bla ħlas matul dan is-sajf. Ħames mitt student din is-sena qed igawdu minn klassijiet ta' reviżjoni tas-SEC bla ħlas. Fi żjara li l-Ministru għall-Edukazzjoni Owen Bonnici u s-Segretarju Parlamentari għall-Fondi Ewropej Stefan Zrinzo Azzopardi għamlu fi klassi ta' reviżjoni tas-SEC bħala parti mill-Youth Guarantee Project li hu ffinanzjat minn fondi tal-Unjoni Ewropea, qalu li fl-aħħar sitt snin ibbenefikaw 4,000 student minn din l-inizjattiva. Il-Ministru Owen Bonnici qal li dawn il-klassijiet ta' reviżjoni huma espressjoni ċara ta' ġustizzja soċjali. Qal li għall-ewwel darba din is-sena ddaħħlet l-għażla tat-tagħlim online sabiex ikompli jsir avvanz fis-servizz. Dr Bonnici spjega kif studenti ta' etaijiet bejn il-15 u l-24 sena li se jagħmlu eżamijiet tas-SEC kienu eleġibbli biex japplikaw għal dawn il-klassijiet. Hu inkoraġixxa lil dawk li ma ġabux il-grad mixtieq jew li ma marrux daqstant tajjeb biex ma jaqtgħux qalbhom u jkomplu mexjin 'il quddiem. "Aħna nemmnu li hu fid-dover tagħna li nagħtu support lill-istudenti tagħna u fi-fatt għas-seba' sena konsekuttiva ħriġna din l-opportunità biex studenti jiġu hawnhekk u f'postijiet oħrajn mifruxa ma' Malta u Għawdex u jieħdu lezzjonijiet b'xejn ta' reviżjoni fl-eżamijiet tas-SEC, jiġifieri l-O Levels. Is-Segretarju Parlamentari Stefan Zrinzo Azzopardi qal li dan il-programm seta' jsir b'finanzjament mill-Fond Soċjali Ewropew li pprovda għall-kontinwazzjoni tal-Youth Guarantee. Qal li ġew allokati miljun ewro oħra biex kulħadd ikun jista' jikseb progress fl-edukazzjoni. "Dan huwa metodu pożittiv ieħor kif permezz ta' fondi tal-UE nkomplu nsaħħu l-edukazzjoni ta' uliedna." Dan il-proġett hu offrut minn Jobsplus permezz tal-iskema Youth Guarantee. Jingħata lill-istudenti fuq medda ta' ħames ġimgħat ta' reviżjoni bla ħlas fil-Matematika, il-Malti, l-Ingliż, il-Fiżika u l-Bijoloġija għal studenti li se jagħmlu l-eżamijiet tas-SEC f'Settembru.